རྒྱ་ནག་མི་དམངས་སྤྱི་མཐུན་རྒྱལ་ཁབ་དབུ་བརྙེས་ནས་མི་ལོ་༥༤འགྲོ་གི་ཡོད།ཐོག་མར་མའོ་ཙེ་ཏུང་གི་དུས་སྐབས་སུ་ལྟ་གྲུབ་ཀྱི་གནད་དོན་ཐོག་ཤུགས་སྣོན་བརྒྱབ་པ་དང་།དེ་རྗེས་ཏེང་ཞའོ་ཕིང་གི་དུས་སྐབས་སུ་གཙོ་བོར་དཔལ་འབྱོར་འཛུགས་སྐྲུན་ཐོག་ཤུགས་སྣོན་བརྒྱབ་ཡོད།ཁོང་གི་རྗེས་འཛིན་ཅང་ཙེ་མིན་གྱི་དུས་སྐབས་སུ་མཚོན་བྱེད་གསུམ་གྱི་རིག་པའི་གཞུང་ལུགས་བཏོན་ནས་འབྱོར་ལྡན་མི་མང་རྣམས་གུང་ཁྲན་ཏང་གི་སྒྲིག་འཛུགས་ཀྱི་ཁོངས་སུ་ཞུགས་ཆོག་པ་བཟོས་ཏེ་སྒྲིག་འཛུགས་ཀྱི་རྨང་གཞི་རྒྱ་བསྐྱེད་བྱས་ཡོད།ཉེ་དུས་ཧུའུ་ཅིན་ཐའོ་དང་།ཁོང་གི་མཉམ་སྡེབ་དཔུང་ཁག་གིས་མི་ཐོག་གོང་འོག་བར་རྒྱལ་ཁབ་འགོ་ཁྲིད་ཀྱི་སྲིད་དབང་རྩིས་སྤྲོད་བདེ་བླག་ངང་བྱེད་ཐུབ་པ་བྱུང་ཡོད།འདས་པའི་ལོ་བཅུ་ཕྲག་འགའ་ཤས་ནང་རྒྱ་ནག་ལ་གང་ཅིའི་ཐད་ཡར་རྒྱས་ཆེན་པོ་བྱུང་ཡོད་ཀྱང་།དཔལ་འབྱོར་ཚུད་པའི་གནད་དོན་མང་པོའི་ཐད་སྐྱོན་ཆ་དང་ཕམ་ཉེས་ཀྱི་གནས་ཚུལ་ཡང་བྱུང་ཡོད།དེ་དག་གི་རྒྱུ་རྐྱེན་གཙོ་བོ་གཅིག་ནི།བདེན་པ་དང་།དངོས་ཡོད་གནས་སྟངས་དང་མཐུན་པའི་གདོང་ལེན་བྱེད་ཐབས་སྤྱོད་མ་ཐུབ་པའི་དབང་གིས་ཡིན་ཞིང་།བདེན་པ་དང་།དངོས་ཡོད་གནས་སྟངས་ཞིབ་རྟོགས་ཐུབ་པ་བྱེད་པ་ལ་གནས་ཚུལ་ཁྱབ་སྤེལ་གྱི་རང་དབང་དགོས་རྒྱུ་གལ་ཆེན་པོ་ཡིན།ད་ལྟའི་ཆར་རྒྱ་ནག་ལ་འགྱུར་བ་གཏིང་ཟབ་འགྲོ་བཞིན་པའི་སྐབས་ཡིན་པ་དང་།ངོས་ནས་འགྱུར་བ་དེ་དག་རྙོག་ཟིང་དང་།འཚེ་བ་མེད་པའི་སྒོ་ནས་བདེ་བླག་ངང་འཕེལ་རྒྱས་ཡོང་ཐབས་སུ་གཞི་རིམ་མང་ཚོགས་ལ་གུ་ཡངས་གང་ཆེས་གནས་ཚུལ་སྤེལ་རེས་ཀྱི་རང་དབང་དང་།ཤེས་རྟོགས་ཡང་དག་པ་བྱེད་རྒྱུའི་རང་དབང་དགོས་རྒྱུ་གལ་ཆེན་པོ་ཡིན་པར་ངོས་འཛིན་བྱེད་ཀྱི་ཡོད།ང་ཚོས་དངོས་ཡོད་ཀྱི་ལམ་ནས་བདེན་པ་འཚོལ་ཐབས་བྱེད་དགོས་པ་མ་ཟད།བདེན་པ་དེ་ཡང་རྫུན་གྱིས་བསྲེས་ལྷད་མེད་པའི་བདེན་པ་ཞིག་ཡིན་དགོས་ཤིང་།གལ་ཏེ་ཆ་རྐྱེན་དེ་དག་མ་འཛོམས་ན།རྒྱ་ནག་ལ་དོན་དམ་པའི་བརྟན་ལྷིང་ཞིག་ཡོང་རྒྱུའི་རེ་བ་མེད།ཅི་སྟེ་གནས་ཚུལ་དངོས་སྦས་བསྐུངས་དང་།མི་མང་རྣམས་ནས་རང་གི་བསམ་ཚུལ་དངོས་ཇི་བཞིན་བཤད་མི་ཕོད་པའི་གནས་སྟངས་འོག་སྡོད་དགོས་བྱུང་ཚེ།བརྟན་ལྷིང་ཟེར་བ་ཇི་ལྟར་ཡོང་ཐུབ་བམ།